MUISTIO 16.11.2017

**Elinkeinotuet huoltovarmuuden näkökulmasta**

Maatalous

Suomi tuottaa suunnilleen kuluttamansa määrän elintarvikkeita. Omavaraisuus on keskeisissä elintarvikkeissa 80-110 %. Valtaosa kulutetuista elintarvikkeista perustuu kotimaiseen alkutuotantoon. Pohjoisen sijainnin vuoksi Suomen tuotanto on kokonaan arktista maataloutta, joka ei pysty ilman tukia kilpailemaan suotuisampien vyöhykkeiden tuotannon kanssa. Esimerkiksi Ruotsin maataloustuotanto tulee lähes kokonaan Suomea eteläisemmiltä alueilta. Valtion varmuusvarastoissa on viljaa, siementä sekä maataloudessa ja jalostuksessa tarvittavia tuonninvaraisia kemikaaleja ja valmisteita.

Elintarvikkeiden jalostus perustuu kotimaiseen alkutuotantoon. Jos maatalouselinkeino loppuisi tai olennaisesti supistuisi, menisi mukana myös kotimainen elintarviketeollisuus. Ei ole luultavaa, että kotimainen teollisuus voisi säilyä markkinoilla tuontiraaka-aineen varassa.

Elintarvikehuollon ketjun loppupää eli kauppa voisi toimia myös tuontiolosuhteissa. Huoltovarmuuden näkökulmasta joutuminen tuonnin varaan merkitsisi dramaattista muutosta huoltovarmuuteen.

Huoltovarmuuskeskuksella ei ole kompetenssia arvioida yksittäisten tukimuotojen keskinäistä tehokkuutta.

#9. Tuki kauppa-aluksille eli työvoimakustannustuki

Riittävän kotimaisen merikuljetuskyvyn turvaaminen myös vakavissa häiriötilanteissa ja poikkeusoloissa on Suomen huoltovarmuudelle keskeisen tärkeää, koska yli 80 % Suomen ulkomaankaupan kuljetuksista tapahtuu meritse. Valtioneuvoston päätöksessä huoltovarmuuden tavoitteista (Vnp 5.12.2013) asetetaan merikuljetukset yhdeksi painopistealueeksi ja korostetaan liikennepoliittisina tavoitteina yritysten ja kaluston riittävän kotimaisuuden lisäksi myös suomalaisesta osaamisesta huolehtimista.

Suomalaisen merenkulun kilpailukykyä on pyritty parantamaan useilla toimenpiteillä.  Meriliikenteessä käytettävien alusten kilpailukyvyn parantamisesta annetun lain lisäksi Suomessa on otettu käyttöön tonnistovero sekä sekamiehityssopimukset kotimaisilla rahtialuksilla. Näiden toisiaan täydentävällä yhteisvaikutuksella on kyetty ylläpitämään ja jopa parantamaan kotimaisten varustamoyritysten kilpailukykyä sekä pysäyttämään aluskaluston määrän väheneminen.  Tehdyillä toimenpiteillä on onnistuttu säilyttämään suomalainen merenkulun ammattikunta. Itämerellä liikennöitäessä erityispiirteinä pidetään talvimerenkulkua, liikkumista kapeissa ja mutkaisissa väylissä sekä kylmän, samean ja vähäsuolaisen veden aiheuttamat vaatimukset ympäristömääräyksille.

Suomen meritse kuljetettavasta ulkomaankaupasta kulkee noin 30 % kotimaisen lipun alla liikennöivällä aluskalustolla (40 % vienti ja 20 % tuonti). Omistajana voi toimia joko suomalainen tai ulkomaalainen varustamo. Lainsäädäntöä ja sen mahdollistamia tukitoimia pitää jatkossakin kehittää kokonaisuutena merenkulun kilpailukyvyn ja samalla huoltovarmuuden turvaamiseksi. Kehittämisessä on huomioitava, että muissakin EU-maissa kehitetään erilaisia piilotukia suosimaan kansallista merenkulkua.

#14. Sähkön syöttötariffi

Huoltovarmuuskeskuksen arvion mukaan syöttötariffi on pääosin energia- ja ilmastopoliittinen väline. Sen merkitys huoltovarmuuden kannalta ei ole keskeinen.

#15. LNG terminaalituki

LNG-terminaalien saaminen Suomeen on huoltovarmuuden kannalta tärkeää, koska kaasuputken lisäksi vaihtoehtoiset tuontilähteet parantavat huoltovarmuutta olennaisesti. Suomessa on perinteisesti varauduttu maakaasun saantihäiriöihin varastoimalla korvaavaa polttoainetta. Osa kaasun käyttäjistä on kuitenkin riippuvaisia kaasumaisesta polttoaineesta. Euroopan parlamentin ja neuvoston asetus toimista kaasun toimitusvarmuuden turvaamiseksi (1938/2017) edellyttää kaasuspesifisten käyttäjien polttoaineen saannin varmistamista.

#47. Turpeen alennettu verokanta

Kotimaiset polttoaineet ovat keskeinen osa energian huoltovarmuutta. Turpeen merkitystä korostaa se, että se on nimenomaan yhdyskuntien energialähde.

Huoltovarmuuskeskus edistää turpeen huoltovarmuutta solmimalla tuottajien kanssa turvavarastointisopimuksia ja maksamalla sen perusteella pääomatukea.